OPETUS- JA KULTTUURIMINISTERIÖLLE

Lausunto asetusluonnoksista 10.7.2017 **Suomen Kansanopistoyhdistys**

Viite: OKM/28/010/2017

Suomen Kansanopistoyhdistys kiinnittää omassa lausunnossaan ammatillisen koulutuksen reformin asetusluonnoksista huomiota koulutukseen hakeutumiseen, opiskelijaksi ottamisen perusteisiin ja eräisiin rahoitukseen koskeviin säädöksiin.

Opetus- ja kulttuuriministeriön asetusluonnoksesta opiskelijaksi ottamisesta (2§ hakukohteet) ja sen perusteluista ei käy ilmi voiko opiskelijaksi hakiessa valita tutkinnon osaamisalan. Kansanopistoyhdistyksen mielestä hakumenettelyssä pitää voida varmistaa, että koulutuksen järjestäjä tarjoaa juuri sitä ammatillista osaamista, jota hakija tarvitsee ja jonka työelämä tunnistaa. Tämä myös varmistaa tietyn alan osaajien saatavuuden (esim. seurakuntien työntekijät).

Kansanopistoyhdistys pitää hyvinä ja tärkeinä § 7 (valintapisteet muista opinnoista) perusteluja valmentavien ja valmistavien koulutuksien merkityksestä kannustavien ja kestävien koulutuspolkujen rakentamisessa. Tässä asetusluonnoksessa muutetaan OKM:n asetusta 2013/04 siten, että muista suoritetuista opinnoista saataville valintapisteille tulisi kahden vuoden aikaraja. Tätä muutosta Kansanopistoyhdistys pitää perusteltuna. Sen sijaan emme pidä perusteltuna emmekä § 7 tavoitteiden mukaisena sitä, että nämä valintapisteet olisivat vaihtoehtoisia 6 §:n perusteella saatavien valintapisteiden kanssa. Mikäli valmentavat opinnot ovat tarpeellisia opiskelijan koulutuspolun kannalta niihin tulisi säädöksellä kannustaa.

Valtakunnallinen yhteishaku on Suomen Kansanopistoyhdistyksen mielestä edelleen tärkeä erityisesti perusopetuksen päättävän ikäluokan jatko-opintoihin siirtymisen varmistamiseksi. Kansanopistoyhdistys on aikaisemminkin yhteishakua uudistettaessa korostanut, että opiskelijan, hänen huoltajiensa ja valintaa ohjaavien oppilaitosten henkilöstön tulisi voida saman haun yhteydessä valita tutkintoon johtavien koulutuksien ja niihin valmentavien vaihtoehtojen välillä. Yksi hakuaika on sekä koulutukseen hakevien, että koulutuksen järjestäjien kannalta ehdottomasti parempi ratkaisu.

 Kansanopistoyhdistys pitää tärkeänä valtioneuvoston asetuksessa opetus- ja kulttuuritoimen rahoituksen 3§ määriteltyä sisäoppilaitosmuotoisen koulutuksen rahoituksen periaatetta, jossa kompensoidaan siirtyminen lukion keskimääräiseen yksikköhintaan.

Samanaikaisesti useassa koulutuksessa opiskelevien, esimerkiksi kaksoistutkintoa suorittavien, koulutuksen rahoituksen tulisi perustua henkilökohtaisen opiskelusuunnitelman painotuksiin koulutuksen aloittamisajankohdan sijaan. Mekaaninen rahoitusmenettely on ristiriidassa reformin tavoitteena olevien joustavien koulutusmallien ja toteuttamistapojen kanssa.

Helsingissä 11.8.2017

Jyrki Ijäs Tytti Pantsar
pääsihteeri kehittämispäällikkö